Joseph Maria Pernter

Joseph Maria Pernter (født 15. mars 1848 i Neumarkt i Syd-Tirol i Østerrike – nå i Italia, død 20. desember 1908 i Arco i Italia) var en østerriksk jesuitt og historisk viktig meteorolog.

Liv og virke

Bakgrunn

Josef Maria Pernter var sønn av godseieren Valentin Pernter. Han gikk på gymnasiene ledet av fransiskanerne og benediktinerne, henholdsvis i Bozen og i  Meran. Pernter hadde opprinnelig tenkt seg å bli prest og teolog og inntrådte etter sin matura i Bozen i 1864 i jesuittordenen. Han trådte ut av jesuittordenen i 1877. 

Pernter studerte ved universitetet i Innsbruck, og virket derpå som lærer i fysikk i Kalocsa og ved Kollegium Kalksburg i Wien. Han studerte fysikk under professor Stefan ved universitetet i Wien og tok doktorgraden der i 1880.

Meteorolog, geofysiker
I 1878 begynte han å virke som meteorolog ved sentralanstalten for meteorologi og jordmagnetisme i Wien, der han i 1880 ble assistent og 1884 adjunkt. Han ble i 1885 dosent i meteorologi ved universitetet i Wien samt i 1890 e.o. og 1893 ordinarie professor i kosmisk fysikk ved universitetet i Innsbruck, der han særlig beskjeftiget seg med studiet av den i Alpene viktige fønvinden. 

Gjennom de atmosfæriske lysfenomener som etterfulgte utbruddet av vulkanen Krakatau i 1883 ble han ledet til et inngående studium av de atmosfæriske lysfenomener i sin alminnelighet, og avfattet derved Meteorologische Optik (1902–06). Han oppviste på en konferanse i Graz i 1902 at den på den tid utbredte haglskytingen var uten virkning.

I 1897 ble han professor i geofysikk ved universitetet i Wien samt direktør for sentralanstalten for meteorologi og geodynamikk der. De tidligere jordmagnetiske målinger ved denne anstalten hadde man måttet innstille etter at en elektrisk sporvognslinje ble trukket tett forbi sentralanstalten, men i stedet fikk man ansvar for et omfattende system med flere tusen stasjoner for iakttagelser av jordskjelv. Foruten sitt ovennevnte hovedarbeide skrev han mange arbeider innen meteorologi og kosmisk fysikk.

Tro og vitenskap
I essayet «Voraussetzungslose Forschung, freie Wissenschaft und Katholizismus» (Forutsetningsløs forskning, fri vitenskap og katolisisme, publisert under Mommsen-agitasjonen, var hans prosjekt å påvise det mulige i å kombinere religiøs tro med nøyaktig forskning.

Publikasjoner 
 1880: Über die Absorption dunkler Wärmestrahlen in Gasen und Dämpfen
 1882: Berechnung der Niederschlagsmengen bei Mischung feuchter Luftmassen
 1888: Szintillometerbeobachtungen auf dem Hohen Sonnblick
 1889: Der Krakatau-Ausbruch und seine Folgeerscheinungen
 1895: Über die Häufigkeit, die Dauer und die meteorologischen Eigenschaften des Föhns in Innsbruck
 1895: Zur täglichen Periode der Windrichtung
 1897: Die Farben des Regenbogens und der Weiße Regenbogen
 1901: Untersuchungen über die Polarisation des Lichtes in trüben Medien und des Himmelslichtes mit Rücksicht auf die Erklärung der blauen Farbe des Himmels
 1901: Die Geschichte der k. k. Zentralanstalt für Meteorologie und Erdmagnetismus
 1902: Voraussetzungslose Forschung. Freie Wissenschaft und Katholicismus
 1902–1910: Meteorologische Optik (løpende komplettert)
 1904: Die tägliche telegraphische Wetterprognose in Österreich

Referanser

Litteratur 
 
 

Geofysikere
Meteorologer
Østerrikske jesuitter
Personer fra Neumarkt